**CONSTRUCȚII MODULARE**

 de Aurelia Panait

Eu am o CASĂ terminată,

Dar încă mai trăiesc pe-o schelă.

Spre lumea mea imaginată

Îmi construiesc o pasarelă.

În jurul vântului ce bate

Ori blând, ori înfricoșător,

Lucrez și zi, lucrez și noapte,

Clădesc etajul următor.

Scăldat în raze de lumină,

Nu îmi doresc ca să cobor.

N-am prins în ziduri rădăcină,

Eu cerului îi sunt dator.

Mă uit la cei ce se dau jos

În casa lor să locuiască:

Și-au împlinit un vis frumos

Și gata, uită să trăiască!

Se-nchid în lumea lor comună

Și toropelii îi dau tonul,

Și-atunci când norii grei se-adună

În mare grabă trag oblonul.

Din dreptul unui geam subțire

Privesc la iarbă și la flori

Și-n casă ei, adeseori,

Trăiesc, dar fără de trăire.

Odată schela dărâmată

Trăiesc doar astăzi și acum,

Rămân în casa mult visată

Și zborul și-l trasformă-n scrum.

Se-nchid cu lacăt și zăvoare

Privesc la viață prin vizor,

Iar raiul lor, așa îmi pare,

E-un pat și un televizor.

Au renunțat la construire

De vise și de zboruri nalte,

Se cred proprietari de fire,

Da-s doar proprietari de acte.

Eu nu cobor când casa-i gata.

Mă prind cu mâinile de stele

Și-aleg, din toate ale mele,

Ca cerul să îmi fie vatra.

Pieptiș, cu sârg, anevoios,

Cu tot ce sunt și-mi aparține

Eu am ales un loc frumos

Să locuiesc senin în mine.

Știu c-o să-mi spuneți că-ntr-o zi

Tot voi ajunge la subsol,

Căci schela se va prăbuși

Și podul va rămâne gol.

Dar, CA SĂ fiu, mă voi zidi

Cu toate versurile mele

În raiul plin de poezii,

Cu un mortar de praf de stele.